Krugerwildtuin waarsku oor malaria | Netwerk24
23 Augustus 13:58
Krugerwildtuin waarsku oor malaria
Deur Ügen Vos 18 Mei 2017 22:03
Die Krugerwildtuin (KNP) het Donderdag besoekers gewaarsku om voorsorgmaatreëls teen malaria te tref voor hulle daarheen ry.
William Mabasa, Sanparke se waarnemende kommunikasiehoof, sê KNP word as ’n laerisiko-gebied geklassifiseer, maar is wel geleë in ’n gebied waar die siekte voorkom.
Vanjaar se hewige reënval het gelei tot baie waterpoele.
Gevalle van malaria is veral in die noordelike dele van die park aangemeld.
Mabasa het gesê honderde mense is onlangs in verskeie provinsies positief vir die siekte getoets hoewel dit amper winter is.
“Die KNP se bestuur wil dus besoekers aanraai om die nodige voorsorgmaatreëls, insluitend die neem van profilakse en inentings, in oorleg met hul mediese dokters te tref.”
Mabasa het gesê dit sal help om te voorkom dat besoekers malaria opdoen.
Hy het gesê besoekers kan hulle kanse om malaria op te doen “aansienlik verminder” met spuitmiddels op hulle vel, deur vensters en deure toe te maak en insekdoders binne hul wonings te spuit.
“Malaria kan enige tyd van die jaar opgedoen word, maar die malariaseisoen word in Suid-Afrika gewoonlik as tussen Oktober en April beskou, met die hoogste risiko in Maart en April,” het Mabasa gesê.
“Dit lyk egter of die situasie vanjaar effens anders is.”
Daar is altyd dokters by die Skukuza, KNP se hoofkamp.
Malaria-gevalle in Limpopo aan die afneem
Meer as 2 000 kry malaria in Limpopo
Meer as 200 malaria-gevalle in Bosbokrand aangemeld
Malaria neem skerp toe in noorde van Limpopo